इससे हुआ यह है कि बिना राजनीति शास्त्र ज्ञान के लोग पदों पर पहुंच जाते हैं पर काम नहीं कर पाते। राजकीय कर्म की नीतियां हालांकि परिवार के विषय से अलग नहीं होती पर जहां परहित या जनहित का प्रश्न हो वहां शिखर पुरुषों को व्यापक दृष्टिकोण अपनाना पड़ता है। इसलिये राजनीति शास्त्र का उनको आम इंसान से अधिक होना आवश्यक है। भारत में आर्थिक, सामाजिक तथा राजनीतिक व्यवस्थाओं से हमेशा ही लोगों में अंतर्द्वंद्व देखा गया है। देखा यह गया है कि रचनात्मक दृष्टिकोण वाला व्यक्ति लंबे समय तक अपना स्थान बनाये रखता है पर अनवरत अंतर्द्वंद्व की प्रक्रिया के बीच जब कोई विध्वंसक प्रवृत्ति का व्यक्ति खड़ा हो जाता है तो तनावग्रस्त समाज में उसकी छवि नायक की बन जाती है। दूसरी बात यह है कि जब लोग अपनी समस्याओं से जूझते हैं तब उनके बीच जोर से ऊंची आवाज में बगावत की बात कहने से लोकप्रियता मिलती है। यही लोकप्रियता चुनाव जीतने का आधार बनती है। इससे उन लोगों को जनप्रतिनिधि होने का अवसर भी मिल जाता है जो बगावती तेवर के होते है पर उनमें रचनात्मकता का अभाव होता है।